b'\n_START_ARTICLE_\nR\xc3\xa2ul Valea Cald\xc4\x83 Mare\n_START_SECTION_\nDescriere\n_START_PARAGRAPH_\nIzvor\xc4\x83\xc8\x99te la cca 2 km sud de localitatea Boju, prime\xc8\x99te 2 afluen\xc8\x9bi mai importan\xc8\x9bi: Chei\xc8\x9ba (pe dreapta) \xc8\x99i P\xc3\xa2r\xc3\xa2ul F\xc3\xa2nea\xc8\x9ba Vacilor (pe st\xc3\xa2nga) \xc8\x99i are o lungime total\xc4\x83 de cca 10 km. Conflueaz\xc4\x83 cu Valea Racilor \xc3\xaen zona str\xc4\x83zii Gh. Marinescu din Turda. Pe teritoriul ora\xc8\x99ului are o lungime de cca 2 km, fiind traversat\xc4\x83 de 5 pun\xc8\x9bi \xc8\x99i poduri._NEWLINE__NEWLINE_\xc3\x8entre anii 1982-88 de-a lungul cursului acestei ape curg\xc4\x83toare s-au amenajat 4 lacuri de acumulare, av\xc3\xa2nd ca rol principal atenuarea undelor de viitur\xc4\x83 \xc3\xaen bazinul controlat de aceast\xc4\x83 vale (T\xc4\x83ul Ceanului, Beclean, F\xc3\xa2nea\xc8\x9ba Vacilor I \xc8\x99i F\xc3\xa2nea\xc8\x9ba Vacilor II). \xc3\x8en anul 2013 lacul F\xc3\xa2nea\xc8\x9ba Vacilor II (numit de localnici \xe2\x80\x9cLacul C\xc4\x83prioarelor\xe2\x80\x9d) a fost amenajat pentru pescuit (populat cu crap de consum cu greut\xc4\x83\xc8\x9bi individuale cuprinse \xc3\xaentre 1,5 \xc8\x99i 4,5 kg)._NEWLINE__NEWLINE_\xc3\x8en trecutul apropiat au existat l\xc3\xa2ng\xc4\x83 Valea Cald\xc4\x83 Mare numeroase iazuri \xc3\xaendiguite (av\xc3\xa2nd forma unor bazine dreptunghiulare), folosite ca cresc\xc4\x83torii de pe\xc8\x99ti (\xc3\xaen prezent neutilizate). Cel mai nordic iaz, situat imediat la sud de lacul F\xc3\xa2nea\xc8\x9ba Vacilor II (l\xc3\xa2ng\xc4\x83 locul numit "R\xc3\xa2tul Vi\xc8\x9beilor"), poart\xc4\x83 numele de "Lacul Priza".\n_START_SECTION_\nIstoric\n_START_PARAGRAPH_\nHarta Iosefin\xc4\x83 din 1769-1773 (sectio 110) arat\xc4\x83 c\xc4\x83 \xc3\xaen acea perioad\xc4\x83 pe teritoriul ora\xc8\x99ului Turda, de-a lungul acestei v\xc4\x83i, exista o moar\xc4\x83 de ap\xc4\x83. Peste Valea Racilor \xc8\x99i Valea Cald\xc4\x83 Mare existau 13 pun\xc8\x9bi \xc8\x99i poduri (unele din ele nu mai exist\xc4\x83).'